和陶詠二疏
作者：蘇軾
朝代：宋

paragraphs: 二疏事漢時，迹寓心已去。
許侯何足道，寧識此高趣。
可憐魏丞相，免冠謝陋舉。
中興多名臣，有道獨兩傅。
世途方轂擊，誰肯行此路。
是身如委蛻，未蛻何所顧。
已蛻則兩忘，身後誰毀譽。
所以遺子孫，買田豈先務。
我嘗游東海，所歷若有素。
神交久從君，屢夢今乃悟。
淵明作詩意，妙想非俗慮。
庶幾二大夫，見微而知著。